Petroljoggie vas ná hy glo met motor verdwynArgieffoto (Foto: Activ-Michoko, Pixabay) ŉ Man is Maandag in St. Helena in Welkom in hegtenis geneem ná hy ŉ motor by ŉ motorwas-onderneming gesteel het en toe glo na ŉ taverne gegaan het met die gesteelde voertuig. Kapt. Stephen Thakeng, woordvoerder van die polisie, het gesê ŉ 37-jarige vrou beweer sy het haar silwer VW Golf Maandag na ŉ motorwas-onderneming in Othellostraat geneem en na bewering die sleutels van die motor by die petroljoggie gelos. “Na ŉ ruk het sy teruggegaan om haar motor te gaan haal, toe is die perseel gesluit en die voertuig was nêrens te vinde nie,” het Thakeng gesê. Op pad weg van die plek af het sy verby ŉ taverne beweeg en haar motor buite die plek gesien en gesien hoe die petroljoggie die plek verlaat. “Sy het dit by die polisie aangemeld en ŉ saak van motordiefstal is aanhangig gemaak. “Die polisie het onverpoosd gewerk om te verseker dat ŉ 29-jarige verdagte binne ŉ kort tydjie in hegtenis geneem is.” Die polisie het motoriste aangeraai om versigtig te wees en nie hul motors by motorwas-ondernemings te los nie, maar eerder te wag totdat die voertuig klaar gewas is.